**Συγγραφή ερευνητικής έκθεσης**

Σ’ αυτήν την ενότητα θα παρουσιαστεί ο τρόπος συγγραφής μιας ερευνητικής έκθεσης. Αρχικά, θα γίνει μια σύντομη αναφορά στα διάφορα είδη αναγνωστικού κοινού και ακολούθως θα δοθούν κατευθυντήριες γραμμές συγγραφής επιστημονικών άρθρων. Θα γίνει επίσης αναφορά σε κατευθυντήριες γραμμές συγγραφής ερευνητικής εργασίας σε επιστημονικό περιοδικό.

Το πιθανό αναγνωστικό κοινό μιας ερευνητικής έκθεσης μπορεί να αποτελείται από άτομα τα οποία δεν έχουν ιδιαίτερες γνώσεις στο αντικείμενο (π.χ. γονείς), άτομα που έχουν κάποιες γνώσεις στο αντικείμενο αλλά όχι στον εξειδικευμένο τομέα (π.χ. εκπαιδευτικοί, διευθυντές) και άτομα τα οποία έχουν ειδικότητα στο θέμα και αποτελούνται συνήθως από επιστημονικό-ακαδημαϊκό προσωπικό, εξειδικευμένο στο συγκεκριμένο αντικείμενο. Στις δύο πρώτες περιπτώσεις το γράψιμο θα πρέπει να είναι απλό, κατανοητό και να παρουσιάζει αρκετά στοιχεία έτσι ώστε το αναγνωστικό κοινό να κατανοήσει το αντικείμενο της έρευνας και να μπορεί να φτάσει στα δικά του συμπεράσματα. Αντίθετα, στην τρίτη περίπτωση, το γράψιμο θα πρέπει να χρησιμοποιεί εξειδικευμένο λεξιλόγιο, θα πρέπει να παρατίθενται βιβλιογραφικές πηγές για να τεκμηριώνουν τα γραφόμενα και τις περισσότερες φορές η δομή της αναφοράς θα πρέπει να είναι προκαθορισμένη. Είναι στο τελευταίο είδος ερευνητικής έκθεσης που θα εστιαστεί αυτή η ενότητα. Θα γίνει αναφορά ιδιαίτερη στη συγγραφή-μορφή επιστημονικών άρθρων γιατί αυτή είναι η μορφή που χρειάζεται να ακολουθήσει ένας φοιτητής τις περισσότερες φορές για την παρουσίαση των αποτελεσμάτων της έρευνας του. Η δομή ενός επιστημονικού άρθρου περιλαμβάνει συνήθως την περίληψη, την εισαγωγή, τη μεθοδολογία, τα αποτελέσματα, τη συζήτηση, αναφορά σε περιορισμούς και πλεονεκτήματα της έρευνας, τα συμπεράσματα και τη βιβλιογραφία.

* **ΠΡΟΣΟΧΗ: Η ΔΟΜΗ ΤΩΝ ΕΡΓΑΣΙΩΝ ΣΑΣ ΘΑ ΕΙΝΑΙ ΠΑΡΟΜΟΙΑ ΜΕ ΕΝΟΣ ΕΠΙΣΤΗΜΟΝΙΚΟΥ ΑΡΘΡΟΥ**
* **ΜΕΓΕΘΟΣ ΕΡΓΑΣΙΑΣ: ΜΕΤΑΞΥ 8,000 ΚΑΙ 12,000 ΛΕΞΕΙΣ.**
* **ΕΠΙΠΡΟΣΘΕΤΟ ΒΟΗΘΗΤΙΚΟ ΥΛΙΚΟ ΜΠΟΡΕΙ ΝΑ ΔΟΘΕΙ Ως ΠΑΡΑΡΤΗΜΑ (π.χ. το πρωτόκολλο συνέντευξης που χρησιμοποιήθηκε)**

Πιο κάτω παρατίθεται αναλυτικά το κάθε μέρος ενός άρθρου.

**Δομή επιστημονικού άρθρου**

*Περίληψη* (abstract)

Η έκταση της περίληψης συνήθως κυμαίνεται από 150-250 λέξεις και παρουσιάζει το σκοπό της έρευνας, τη μεθοδολογία, τα κύρια αποτελέσματα και τα συμπεράσματα. Αρκετά επιστημονικά περιοδικά απαιτούν πλέον μια δομημένη περίληψη η οποία να αποτελείται από τέσσερα μέρη συμπεριλαμβανομένων του σκοπού (purpose ή background), της μεθοδολογίας (methods), των αποτελεσμάτων (results ή findings), και των συμπερασμάτων (conclusions) (Θα δοθούν παραδείγματα στο μάθημα).

*Εισαγωγή* (Introduction)

Στην εισαγωγή ο συγγραφέας καλείται να παρουσιάσει τη σημαντικότητα του θέματος το οποίο θα διερευνήσει, να αποδείξει ότι έχει κάνει διεξοδική επισκόπηση της βιβλιογραφίας στο θέμα που μελετά και να παρουσιάσει κάποια ερευνητικά κενά προηγούμενων ερευνών. Προϋπόθεση για μια καλογραμμένη εισαγωγή αποτελεί η βιβλιογραφική τεκμηρίωση η οποία θα πρέπει να είναι ακριβής αλλά και να περιλαμβάνει πρόσφατα ερευνητικά δεδομένα από το χώρο. Στο τέλος της εισαγωγής παρουσιάζεται συνήθως ο σκοπός της έρευνας ο οποίος θα πρέπει να είναι διατυπωμένος με απλά λόγια. Σημειώνεται ότι κάποια επιστημονικά περιοδικά απαιτούν να παρουσιαστεί η βιβλιογραφική επισκόπηση σε ξεχωριστό κεφάλαιο από την εισαγωγή. Το κεφάλαιο αυτό συνήθως ονομάζεται «Βιβλιογραφική Επισκόπηση» ή «Θεωρητικό Υπόβαθρο».

*Μεθοδολογία* (methods)

Το κομμάτι της μεθοδολογίας συνήθως αποτελείται από τέσσερα μέρη τα οποία περιλαμβάνουν το δείγμα (sample ή participants), τα εργαλεία συλλογής δεδομένων (instruments), τις διαδικασίες (procedures) και τις αναλύσεις (analyses). Στο κομμάτι του δείγματος γίνεται αναφορά στον τρόπο επιλογής καθώς και στον αριθμό του δείγματος καθώς και αναφορά σε θέματα δεοντολογίας (γραπτή συγκατάθεση, έγκριση διεξαγωγής της έρευνας από αρμόδια αρχή κ.τ.λ.). Στο κομμάτι των εργαλείων συλλογής δεδομένων δίνεται περιγραφή των οργάνων μέτρησης που χρησιμοποιήθηκαν καθώς και αναφορά σε θέματα εγκυρότητας και αξιοπιστίας. Στις διαδικασίες γίνεται περιγραφή του τρόπου συλλογής των δεδομένων σε μεγάλη λεπτομέρεια έτσι ώστε η έρευνα να μπορεί να επαναληφθεί πιστά από άλλους ερευνητές. Στις αναλύσεις γίνεται περιγραφή των στατιστικών κριτηρίων που χρησιμοποιήθηκαν ή άλλων μεθόδων για ποιοτικές έρευνες.

*Αποτελέσματα* (results)

Στα αποτελέσματα της έρευνας γίνεται μια παρουσίαση συνήθως των χαρακτηριστικών του δείγματος και ακολούθως σε πίνακες ή και διαγράμματα τα αποτελέσματα της έρευνας. Σημειώνεται ότι τα αποτελέσματα της έρευνας και οι αναλύσεις που θα γίνουν θα αποσκοπούν έτσι ώστε να απαντηθεί μόνο ο σκοπός ή τα ερευνητικά ερωτήματα που είχαν τεθεί στο τέλος της εισαγωγής της εργασίας. Επιπλέον επισημαίνεται ότι δεν επαναλαμβάνονται αποτελέσματα στο κείμενο τα οποία εμφανίζονται σε πίνακες και διαγράμματα, απλά επισημαίνονται τα πιο σημαντικά (για παράδειγμα αυτά που είναι στατιστικά σημαντικά). Συνήθως, στις ποσοτικές έρευνες, δε γίνεται σχολιασμός των αποτελεσμάτων στο κεφάλαιο αυτό. Απλά παρουσιάζονται τα αποτελέσματα.

*Συζήτηση* (discussion)

Στη συζήτηση των αποτελεσμάτων γίνεται σύνδεση των ευρημάτων της έρευνας με προηγούμενες ερευνητικές εργασίες στο θέμα. Συνήθως παρουσιάζεται πάλι ο σκοπός και τα κύρια αποτελέσματα. Ακολούθως σε κάθε παράγραφο γίνεται σύνδεση του κάθε αποτελέσματος με προηγούμενη βιβλιογραφία (π.χ. κατά πόσο τα ευρήματα συμφωνούν ή διαφωνούν με προηγούμενες έρευνες, γιατί διαφωνούν και επιπλέον παρέχονται κάποιες πιθανές εξηγήσεις). Καλό είναι τα πιο σημαντικά αποτελέσματα να αναφέρονται στην αρχή της ενότητας αυτής και ακολούθως τα λιγότερο σημαντικά.

*Πλεονεκτήματα και περιορισμοί* (strengths and limitations)

Αρκετά περιοδικά απαιτούν την αναφορά στα πλεονεκτήματα και στα μειονεκτήματα της έρευνας. Πλεονεκτήματα μπορεί να αποτελούν η υιοθέτηση μιας νέας μεθοδολογίας, η συλλογή δεδομένων από ένα δείγμα στο οποίο δεν έχει διεξαχθεί προηγουμένως σχετική έρευνα. Περιορισμοί μιας έρευνας αναφέρονται κυρίως στα μεθοδολογικά ζητήματα που θα μπορούσαν να βελτιωθούν (π.χ. επιλογή δείγματος, εγκυρότητα και αξιοπιστία εργαλείων συλλογής δεδομένων κ.τ.λ.)

*Συμπεράσματα* (conclusions)

Στα συμπεράσματα οι ερευνητές αναφέρονται πλέον στις πρακτικές εφαρμογές των αποτελεσμάτων της έρευνας (για παράδειγμα παρεμβατικό πρόγραμμα σε σχολείο ή στόχευση μιας ομάδας παιδιών για παρέμβαση) και επίσης σε οδηγίες για μελλοντικές έρευνες στο αντικείμενο (το τελευταίο θα μπορούσε να μπει επίσης είτε στη συζήτηση είτε στα πλεονεκτήματα και περιορισμούς)

*Βιβλιογραφικές αναφορές* (references)

Οι βιβλιογραφικές αναφορές θα πρέπει απαραίτητα να είναι ακριβείς. Σημειώνεται ότι κάθε πανεπιστήμιο και επιστημονικό περιοδικό απαιτεί με διαφορετικό τρόπο την παράθεση βιβλιογραφικών αναφορών. Τονίζεται η συμπερίληψη πρόσφατων αναφορών στη βιβλιογραφία.

Σε αντίθεση με τον τρόπο συγγραφής ποσοτικών ερευνών η μορφή που μπορεί να πάρει μια αναφορά ποιοτικής έρευνας διαφέρει ανάλογα με την έρευνα. Για παράδειγμα διαφορετικός είναι ο τρόπος που θα παρουσιαστεί μια μελέτη περίπτωσης και μια εθνογραφική έρευνα. Μια καλή εισήγηση είναι ο ερευνητής να κοιτάξει άρθρα δημοσιευμένα σε περιοδικά που δημοσιεύουν κυρίως ποιοτικές έρευνες για να πάρει μια ιδέα για τη μορφή που παίρνουν αυτού του είδους οι αναφορές. **Γενικά όμως η δομή μιας ποιοτικής έρευνας θα μπορούσε να περιλάβει τα ίδια κομμάτια τα οποία περιλαμβάνει και μια ποσοτική έρευνα**. **Τρεις παραμέτρους που θα πρέπει να προσέξει ο συγγραφέας ποιοτικών ερευνών περιλαμβάνουν την κουλτούρα και το κοινωνικό πλαίσιο που διεξάχθηκε η έρευνα, η επάρκεια των δεδομένων και η διαφάνεια της ανάλυσης**.

**ΠΡΟΣΟΧΗ: ΑΦΟΥ Η ΕΡΕΥΝΑ ΣΑΣ ΘΑ ΕΙΝΑΙ ΠΟΙΟΤΙΚΗ ΠΡΕΠΕΙ ΝΑ ΥΠΑΡΧΟΥΝ ΟΙ ΣΥΓΚΕΚΡΙΜΕΝΕΣ ΕΝΟΤΗΤΕΣ ΣΤΗΝ ΕΡΓΑΣΙΑ ΣΑΣ**

*Κουλτούρα και κοινωνικό πλαίσιο*

Στη συγγραφή ποιοτικών ερευνών ο συγγραφέας θα πρέπει να παρουσιάσει και να περιγράψει με λεπτομέρεια το κοινωνικό πλαίσιο της έρευνας. Αυτό μπορεί να περιλαμβάνει περιγραφή του συναισθηματικού κλίματος των συμμετεχόντων, τις σχέσεις των συμμετεχόντων μεταξύ τους, τους χώρους που κινούνται και αλληλεπιδρούν κ.τ.λ..

*Επάρκεια δεδομένων*

Ο συγγραφέας θα πρέπει να πείσει τον αναγνώστη (όπου χρειάζεται, π.χ. σε μελέτες περίπτωσης δε χρειάζεται) ότι έχει συμπεριλάβει στο δείγμα του ικανοποιητικό αριθμό δειγματοληπτικών μονάδων έτσι ώστε τα συμπεράσματα του να βασίζονται σε αρκετές μονάδες και όχι μόνο σε μερικές αυθαίρετες μονάδες. Αυτό είναι ιδιαίτερα δύσκολο στην ποιοτική έρευνα γιατί ενώ η ποσοτική έρευνα αρχίζει με προκαθορισμένο αριθμό συμμετεχόντων, στην ποιοτική έρευνα ο αριθμός μεταβάλλεται καθώς η έρευνα εξελίσσεται και σταματά μόνο όταν οι νέες δειγματοληπτικές μονάδες δεν προσθέτουν κάτι καινούριο στα προηγούμενα ευρήματα (κορεσμός δεδομένων).

*Διαφάνεια ανάλυσης*

Ο αναγνώστης θα πρέπει να είναι σε θέση να κατανοήσει τη λογική του ερευνητή την οποία ακολούθησε για να αναλύσει τα δεδομένα. Οι κανόνες που χρησιμοποίησε ο ερευνητής για την κωδικοποίηση των δεδομένων του, η παρουσίαση των μονάδων ανάλυσης που χρησιμοποιήθηκαν, θα βοηθήσουν καλύτερα τον αναγνώστη στην ερμηνεία των αποτελεσμάτων. Οι διαδικασίες που ακολουθήθηκαν θα πρέπει να παρατεθούν με τόση λεπτομέρεια έτσι ώστε να μπορεί να επαναληφθεί η ίδια διαδικασία από άλλο ερευνητή.

**Κριτήρια αξιολόγησης (evaluating research)**

Τελειώνοντας, καλό θα ήταν να γίνει αναφορά σε κριτήρια τα οποία χρησιμοποιούνται για να αξιολογηθεί μια ερευνητική έκθεση. Πιο κάτω αναφέρονται διάφορά κριτήρια.

* Έχει γίνει ικανοποιητική αναφορά σε σχετική με το θέμα διεθνή βιβλιογραφία;
* Έχουν εντοπιστεί κάποια κενά στη βιβλιογραφία που να κάνουν την έρευνα σημαντική ή και πρωτότυπη;
* Υπάρχει ξεκάθαρη σύνδεση του σκοπού της έρευνας με την πρόσφατη βιβλιογραφία στο θέμα;
* Είναι ξεκάθαρος ο σκοπός και τα ερευνητικά ερωτήματα;
* Είναι κατάλληλή η μεθοδολογία που υιοθετήθηκε για να απαντηθούν τα ερευνητικά ερωτήματα;
* Είναι ξεκάθαρα τα κριτήρια που χρησιμοποιήθηκαν για την επιλογή του δείγματος;
* Τα εργαλεία συλλογής δεδομένων έχουν περιγραφεί επαρκώς και έχουν παρατεθεί στοιχεία εγκυρότητας και αξιοπιστίας;
* Έχει περιγραφεί με αρκετή λεπτομέρεια η διαδικασία της έρευνας για να μπορεί να επαναληφθεί από άλλους ερευνητές;
* Έχουν τηρηθεί κανόνες δεοντολογίας;
* Είναι ξεκάθαρες οι στατιστικές ή οι ποιοτικές αναλύσεις που έχουν γίνει; Όσον αφορά τις στατιστικές αναλύσεις αυτές μπορεί να περιλαμβάνουν: καταλληλότητα στατιστικού κριτηρίου, στατιστική σημαντικότητα και μέγεθος επίδρασης κλπ). **Όσον αφορά τις ποιοτικές αναλύσεις αυτές μπορεί να αφορούν πιθανή τριγωνοποίηση δεδομένων, έλεγχο μελών και εξωτερικός έλεγχος για εγκυρότητα των δεδομένων.**
* Έχουν τηρηθεί κανόνες δεοντολογίας;
* Έχει γίνει σύνδεση των αποτελεσμάτων της έρευνας με προηγούμενη βιβλιογραφία;
* Παρέχονται ικανοποιητικές εξηγήσεις για τα αποτελέσματα;
* Τα συμπεράσματα στηρίζονται στα δεδομένα που συλλέχθηκαν;
* Αναγνωρίζονται οι μεθοδολογικοί περιορισμοί της έρευνας;
* Είναι ξεκάθαρη η δομή και η οργάνωση των μερών της έρευνας;
* Είναι σωστές οι βιβλιογραφικές αναφορές;
* Είναι ικανοποιητικός ο αριθμός των βιβλιογραφικών αναφορών;